《何仙姑祠》
宋代·梅蟠

昔闻谢自然，今祠何女仙。
昌黎久不作，奇事相留传。
当其始生时，紫云光烛天。
炼服云母丹，红玉飞琼烟。
窈窕颜不老，霞帔尚翩翩。
琪花露含蕊，瑶水月在莲。
恍若坐深闺，真息长眇绵。
左携魏无人，右挟夏婵娟。
不入天台路，永同龙汉年。

作者简介：惠州归善人，字子升。神宗元丰八年进士。授迪功郎。好为诗，多才博学，乡人称梅夫子。